Jahon banki ishtirokida “Magistral tarmoqlarning kichik stansiyalarini zamonaviylashtirish va qayta qurish” investitsiya loyihasini amalga oshirish chora-tadbirlari to‘g‘risida

Magistral elektr tarmoqlarining ishonchli ishlashini oshirish, iqtisodiyot sohalari iste’molchilari hamda respublika aholisini elektr quvvati bilan uzluksiz ta’minlash, shuningdek, podstansiyalarning jismoniy va ma’naviy eskirgan qismlarini almashtirish hisobiga uskunalarni mukammal ta’mirlashga ketadigan sarf-xarajatlarni kamaytirish maqsadida:
 1. Ma’lumot uchun qabul qilinsinki:
 Jahon banki Direktorlar kengashi 2016-yil 23-noyabrda “Magistral tarmoqlar podstansiyalarini modernizatsiyalash va rekonstruksiya qilish” investitsiya loyihasini (keyingi o‘rinlarda — investitsiya loyihasi) amalga oshirish uchun umumiy qiymati 150,0 million AQSh dollari miqdoridagi Xalqaro tiklanish va taraqqiyot banki (keyingi o‘rinlarda — XTTB)ning qarzi va Xalqaro taraqqiyot assotsiatsiyasi (keyingi o‘rinlarda — XTA) krediti O‘zbekiston Respublikasiga berilishini ma’qulladi;
 amalga oshirish muddati 2017 — 2022-yillarga mo‘ljallangan, umumiy qiymati 292,15 million AQSh dollariga teng miqdordagi investitsiya loyihasining texnik-iqtisodiy asoslanishi ishlab chiqildi.
 2. Quyidagilar investitsiya loyihasini moliyalashtirish manbalari etib belgilansin:
 “O‘zbekenergo” aksiyadorlik jamiyatining ekvivalenti 75,35 million AQSh dollariga teng miqdordagi shaxsiy mablag‘lari;
 XTTBning 5 yillik imtiyozli davrni qo‘shib hisoblaganda 25 yil muddatda qaytarish sharti bilan 92,0 million AQSh dollari miqdoridagi qarzi;
 XTAning 5 yillik imtiyozli davrni qo‘shib hisoblaganda 25 yil muddatda qaytarish sharti bilan 58,0 million AQSh dollari miqdoridagi krediti;
 O‘zbekiston Respublikasining soliq va bojxona imtiyozlaridan iborat ekvivalenti 66,8 million AQSh dollari miqdoridagi hissasi.
 3. Belgilansinki:
 “O‘zbekenergo” AJ XTTB qarzi va XTA kreditidan maqsadli va samarali foydalanish, shuningdek, investitsiya loyihasining o‘z vaqtida amalga oshirilishi uchun javob beradigan ijro etuvchi organ hisoblanadi;
 investitsiya loyihasini amalga oshirish doirasida XTTB qarzini va XTAning kreditini so‘ndirish, shuningdek, ular bo‘yicha foizlar, vositachilik haqi va boshqa chiqimlarni to‘lash bilan bog‘lik sarf-xarajatlar “O‘zbekenergo” AJning shaxsiy mablag‘lari hisobidan amalga oshiriladi.
 4. Quyidagilar:
 “Magistral tarmoqlar podstansiyalarini modernizatsiyalash va rekonstruksiya qilish” investitsiya loyihasi texnik-iqtisodiy asoslanishining asosiy texnik-iqtisodiy parametrlari 1-ilovaga muvofiq;
 “Magistral tarmoqlar podstansiyalarini modernizatsiyalash va rekonstruksiya qilish” investitsiya loyihasini amalga oshirish uchun beriladigan XTTB qarzi va XTA krediti bo‘yicha asosiy qarzni so‘ndirish, foizlar va vositachilik haqini to‘lashning prognoz jadvallari 2, 3 va 4-ilovalarga muvofiq tasdiqlansin.
 5. Investitsiya loyihasi doirasida:
 “O‘zbekenergo” AJ — buyurtmachi etib;
 “Energiyatarmoqloyiha” AJ — bosh loyihachi etib;
 “4-montaj boshqarmasi” AJ — qurilish-montaj ishlarini bajarish qismida pudrat tashkiloti etib belgilansin.
 6. “O‘zbekenergo” AJ, “Energiyatarmokloyiha” AJ, “4-montaj boshqarmasi” AJga, istisno tariqasida, loyiha-smeta hujjatlarini ishlab chiqish bilan bir vaqtda qurilish-montaj ishlarini olib borishga ruxsat berilsin.
 7. Quyidagilar:
 O‘zbekiston Respublikasi Bosh vazirining o‘rinbosari J.A. Qo‘chqorov XTTB bilan qarz bitimini va XTA bilan moliyalashtirish to‘g‘risidagi bitimni O‘zbekiston Respublikasi nomidan imzolashga;
 O‘zbekiston Respublikasi moliya vaziri B.A. Xodjayev XTTA qarzini qayta kreditlash to‘g‘risidagi bitimni va XTA kreditini qayta kreditlash to‘g‘risida “O‘zbekenergo” AJ bilan bitimni O‘zbekiston Respublikasi nomidan imzolashga;
 “O‘zbekenergo” AJ boshqaruvi raisi U.M. Mustafoyev XTTB va XTA bilan loyiha bitimini imzolashga vakil qilinsin.
 8. O‘zbekiston Respublikasi Adliya vazirligi belgilangan tartibda:
 O‘zbekiston Respublikasi bilan XTTB o‘rtasidagi qarz bitimi, O‘zbekiston Respublikasi va “O‘zbekenergo” AJ o‘rtasida qayta kreditlash to‘g‘risidagi bitim bo‘yicha;
 O‘zbekiston Respublikasi bilan XTA o‘rtasida moliyalashtirish to‘g‘risidagi bitim, O‘zbekiston Respublikasi va “O‘zbekenergo” AJ o‘rtasida qayta kreditlash to‘g‘risidagi bitim bo‘yicha huquqiy xulosalar bersin.
 9. Investitsiya loyihasini amalga oshirish doirasida, belgilangan tartibda tasdiqlanadigan ro‘yxatlar bo‘yicha olib kelinadigan, shu jumladan “vaqtincha olib kirish” bojxona rejimida rasmiylashtirgan holda olib kelinadigan tovarlar, uskunalar, materiallar va maxsus transport vositalari 2023-yilning 1-yanvariga qadar bojxona to‘lovlari (bojxona yig‘imlaridan tashqari) to‘lashdan ozod qilinsin.
 10. O‘zbekiston Respublikasi Qurilish vazirligi (K.N. To‘laganov) investitsiya loyihasini amalga oshirish doirasida belgilangan tartibda loyiha-smeta hujjatlarining davlat ekspertizasidan o‘tkazilishini, qurilishga, tegishli xizmatlar ko‘rsatishga zarur litsenziyalar va ruxsatnomalar o‘z vaqtida berilishini, shuningdek, qurilish-montaj ishlarining sifatli bajarilishi ustidan tegishli darajadagi nazoratni tashkil etsin. 
 11. “O‘zstandart” agentligi investitsiya loyihasini amalga oshirish doirasida O‘zbekiston Respublikasiga olib kelinayotgan tovarlar, uskuna va materiallar belgilangan tartibda sertifikatlashtirilishni ta’minlasin.
 12. O‘zbekiston Respublikasi Tashqi ishlar vazirligi “O‘zbekenergo” AJning buyurtmanomalariga binoan ushbu loyihani amalga oshirishda qatnashuvchi xorijiy mutaxassislarga kirish vizalarini konsullik va boshqa yig‘imlarni undirmagan holda belgilangan tartibda rasmiylashtirilishini ta’minlasin.
 13. O‘zbekiston Respublikasi Bandlik va mehnat munosabatlari vazirligi “O‘zbekenergo” AJning buyurtmanomalariga binoan ushbu loyihani amalga oshirishda qatnashuvchi xorijiy mutaxassislarni O‘zbekiston Respublikasiga jalb etishga ruxsatnomalar, shuningdek, ko‘rsatib o‘tilgan xorijiy fuqarolarga O‘zbekiston Respublikasi hududida mehnat faoliyati bilan shug‘ullanish huquqiga tasdiqnomalar berilishini (muddati uzaytirilishini) belgilangan tartibda ta’minlasin.
 14. O‘zbekiston Respublikasi Ichki ishlar vazirligi “O‘zbekenergo” AJning buyurtmanomalariga binoan ushbu loyihani amalga oshirishda qatnashuvchi xorijiy mutaxassislarga ko‘p martalik vizalar berilishi va muddati uzaytirilishini, shuningdek, ular O‘zbekiston Respublikasida vaqtincha yashaydigan joyda vaqtinchalik ro‘yxatga olish va uning muddatini uzaytirishni davlat boji undirmasdan ta’minlasin.
 15. Mazkur qarorning ijrosini nazorat qilish O‘zbekiston Respublikasi Bosh vazirining o‘rinbosari G‘.I. Ibragimov, O‘zbekiston Respublikasi Bosh vazirining o‘rinbosari J.A. Qo‘chqorov, “O‘zbekenergo” AJ boshqaruvi raisi U.M. Mustafoyev va Loyiha boshqaruvi milliy agentligi direktori Sh.M. Sodiqov zimmasiga yuklansin.